b'\n_START_ARTICLE_\nR\xc4\x83zboaiele Bizantino-Arabe\n_START_SECTION_\n\xc3\x8enainte de conflict\n_START_PARAGRAPH_\nPrelungirea \xc8\x99i escaladarea r\xc4\x83zboaielor dintre bizantini \xc8\x99i sasanizi din secolele al \xc8\x99aselea \xc8\x99i al \xc8\x99aptelea au l\xc4\x83sat ambele imperii epuizate \xc8\x99i vulnerabile \xc3\xaen fa\xc8\x9ba apari\xc8\x9biei bru\xc8\x99te \xc8\x99i extinderii arabilor. Ultimul dintre aceste r\xc4\x83zboaie bizantino-persane s-a \xc3\xaencheiat cu victoria bizantinilor: \xc3\x8emp\xc4\x83ratul Heraclius I a rec\xc4\x83p\xc4\x83tat toate teritoriile pierdute \xc8\x99i a restaurat Sf\xc3\xa2nta Cruce la Ierusalim \xc3\xaen 629._NEWLINE_Cu toate acestea, niciun imperiu nu a avut \xc8\x99ansa de a se recupera deoarece \xc3\xaen c\xc3\xa2\xc8\x9biva ani ambele au fost lovite de atacul arabilor (uni\xc8\x9bi de Islam). Potrivit lui Howard-Johnston atacul arab era asem\xc4\x83nator cu un tsunami uman._NEWLINE_Potrivit lui George Liska, inutilul \xc8\x99i prelungitul conflict bizantino-persan a netezit calea Islamului._NEWLINE_La sf\xc3\xa2r\xc8\x99itul anilor 620, profetul Mohammed a reu\xc8\x99it s\xc4\x83 unifice o mare parte din Arabia sub conducere musulman\xc4\x83. El a fost conduc\xc4\x83torul arabilor c\xc3\xa2nd au avut loc primele h\xc4\x83r\xc8\x9buieli \xc3\xaentre musulmani \xc8\x99i bizantini. La c\xc3\xa2teva luni dup\xc4\x83 ce Heraclius \xc8\x99i generalul persan Shahrbaraz au convenit asupra condi\xc8\x9biilor de retragere ale trupelor persane din provinciile est-bizantine ocupate \xc3\xaen 629, trupele arabe \xc8\x99i bizantine se confrunt\xc4\x83 la Mu\'tah._NEWLINE_Mohammed a murit \xc3\xaen 632 \xc8\x99i a fost urmat de Abu Bakr, primul calif \xc8\x99i liderul de necontestat al \xc3\xaentregii Peninsule Arabe dup\xc4\x83 succesul din r\xc4\x83zboaiele civile din 632 \xc8\x99i 633, succes care a dus la consolidarea unui stat puternic musulman \xc3\xaen \xc3\xaentreaga peninsul\xc4\x83.\n_START_SECTION_\n\xc3\x8enceputul conflictelor\n_START_PARAGRAPH_\nConform biografilor musulmani, Mohammed (dup\xc4\x83 ce a primit informa\xc8\x9bii c\xc4\x83 for\xc8\x9bele bizantine au fost concentrate \xc3\xaen nordul Arabiei cu inten\xc8\x9bia de a invada Peninsula Arabic\xc4\x83) a condus o expedi\xc8\x9bie la nord de Tabuk (ast\xc4\x83zi \xc3\xaen nord-vestul Arabiei Saudite), cu inten\xc8\x9bia de a ataca armata bizantin\xc4\x83. Cu toate acestea, informa\xc8\x9bia s-a dovedit a fi fals\xc4\x83. De\xc8\x99i nu a fost o b\xc4\x83t\xc4\x83lie, evenimentul, dac\xc4\x83 \xc3\xaentr-adev\xc4\x83r a avut loc, reprezint\xc4\x83 prima expedi\xc8\x9bie arab\xc4\x83 \xc3\xaempotriva bizantinilor, expedi\xc8\x9bie care \xc3\xaens\xc4\x83 nu a dus la o confruntare militar\xc4\x83._NEWLINE_Cu toate acestea, nu exist\xc4\x83 nicio relatare bizantin\xc4\x83 contemporan\xc4\x83 a expedi\xc8\x9biei spre Tabuk \xc8\x99i majoritatea detaliilor provin din surse musulmane mult mai t\xc3\xa2rzii. S-a afirmat c\xc4\x83 exist\xc4\x83 o singur\xc4\x83 surs\xc4\x83 bizantin\xc4\x83 care face o posibil\xc4\x83 referire la B\xc4\x83t\xc4\x83lia de la Mu\'tah, b\xc4\x83t\xc4\x83lie tradi\xc8\x9bional datat\xc4\x83 \xc3\xaen anul 629, dar acest lucru nu este sigur._NEWLINE_Arabii musulmani, dup\xc4\x83 634, au \xc3\xaenvins pe gassanizi \xc8\x99i au cucerit Levantul, Egiptul \xc8\x99i Persia. Generalii cu mari succese au fost Khalid ibn al-Walid \xc8\x99i \'Amr ibn al-\'As.\n_START_SECTION_\nCucerirea arab\xc4\x83 a Africii de Nord, 639\xe2\x80\x93717\n_START_PARAGRAPH_\nCuceririle Umayyazilor din Africa de Nord au continuat timp de un secol printr-o expansiune rapid\xc4\x83 arab\xc4\x83 dup\xc4\x83 moartea lui Muhammad \xc3\xaen 632. \xc3\x8en anul 640, arabii controlau Mesopotamia, au invadat Armenia \xc8\x99i au \xc3\xaencheiat cucerirea Siriei bizantine. Cetatea Damasc a fost sediul Califatului Umayyad. P\xc3\xa2n\xc4\x83 la sf\xc3\xa2r\xc8\x99itul anului 641 \xc3\xaentreg Egiptul a fost cucerit de arabi. Apoi, dup\xc4\x83 distrugerea armatei persane \xc3\xaen b\xc4\x83t\xc4\x83lia de la Nihaw\xc4\x81nd (Nehawand) \xc3\xaen 642, aproape \xc3\xaentreg Imperiul Persan a fost cucerit._NEWLINE_\xc3\x8en aceast\xc4\x83 situa\xc8\x9bie au avut loc primele expedi\xc8\x9bii militare arabe \xc3\xaen Africa de Nord din ini\xc8\x9biativa localnicilor Egiptului. Aceste expedi\xc8\x9bii au loc timp de mai mul\xc8\x9bi ani \xc8\x99i au ca rezultat r\xc4\x83sp\xc3\xa2ndirea islamului._NEWLINE_\xc3\x8en 644, la Damasc, Califul Umar (Omar) a fost urmat la domnie de Uthman ibn Affan (Othman). \xc3\x8en timpul acestuia, arabii au st\xc4\x83p\xc3\xa2nit Armenia, Cipru \xc8\x99i \xc3\xaentreg Iranul, care au fost alipite imperiului islamic \xc3\xaen cre\xc8\x99tere; Afganistanul \xc8\x99i Africa de Nord au suferit invazii majore, iar incursiunile musulmane pe mare au fost din Rodos p\xc3\xa2n\xc4\x83 pe coastele sudice ale Peninsulei Iberice. Marina bizantin\xc4\x83 a fost \xc3\xaenvins\xc4\x83 \xc3\xaen estul M\xc4\x83rii Mediterane._NEWLINE_Prima incursiune \xc3\xaen Africa de Nord a fost ordonat\xc4\x83 de c\xc4\x83tre califul Uthman bin Affan \xc3\xaen 647. M\xc4\x83r\xc8\x99\xc4\x83luind din Medina, Arabia, 20.000 arabi s-au unit \xc3\xaen Memphis, Egipt, cu al\xc8\x9bi 20.000 arabi. Aceast\xc4\x83 armat\xc4\x83 a fost condus\xc4\x83 \xc3\xaen regiunea bizantin\xc4\x83 Exarchatus Africae de c\xc4\x83tre Abdallah Ibn al-Sa\'ad. Tripolitania, ceea ce este acum Libia, a fost cucerit\xc4\x83. Guvernatorul bizantin local Gregorios Patricianul a declarat independen\xc8\x9ba fa\xc8\x9b\xc4\x83 de Imperiul Bizantin a teritoriilor imperiale din Africa de Nord \xc8\x99i i-a chemat pe to\xc8\x9bi alia\xc8\x9bii s\xc4\x83i \xc3\xaen ajutor. El a ini\xc8\x9biat o confruntare cu musulmanii, dar a fost \xc3\xaenfr\xc3\xa2nt \xc3\xaen b\xc4\x83t\xc4\x83lia de la Sufetula, un ora\xc8\x99 la cca. 175\xc2\xa0km. sud de Cartagina. Odat\xc4\x83 cu moartea uzurpatorului Gregorios \xc3\xaentreaga Africa de Nord a fost cucerit\xc4\x83 de Califatul Rashidun c\xc4\x83reia i-a pl\xc4\x83tit tribut, devenind astfel un stat vasal pentru musulmani. Campania a durat cincisprezece luni \xc8\x99i armatele lui Abdallah s-au \xc3\xaentors \xc3\xaen Egipt \xc3\xaen 648._NEWLINE_Toate cuceririle musulmane au fost \xc3\xaentrerupte datorit\xc4\x83 unui r\xc4\x83zboi civil \xc3\xaentre fac\xc8\x9biunile rivale arabe care a dus la uciderea califului Uthman ibn Affan \xc3\xaen 656. El a fost \xc3\xaenlocuit cu Ali Ibn Abi Talib, care la r\xc3\xa2ndul s\xc4\x83u a fost asasinat \xc3\xaen 661. Dinastia Umayyazilor - o dinastie secular\xc4\x83 de califi \xc8\x99i ereditar arab\xc4\x83 - s-a auto-restabilit la Damasc \xc8\x99i califul Muawiya a \xc3\xaenceput imediat consolidarea imperiului de la Marea Aral la grani\xc8\x9ba de vest a Egiptului. El a numit guvernator \xc3\xaen Egipt, la Al-Fustat, cre\xc3\xa2nd astfel, pentru urm\xc4\x83toarele dou\xc4\x83 secole, o nou\xc4\x83 putere subordonat\xc4\x83 califului. El a lansat apoi mai multe atacuri \xc3\xaen Sicilia \xc8\x99i \xc3\xaen Anatolia (Turcia) \xc3\xaen 663. \xc3\x8en 664 musulmanii au cucerit Kabul, Afganistan._NEWLINE_Apoi, \xc3\xaen perioada 665 - 689 a \xc3\xaenceput o nou\xc4\x83 campanie \xc3\xaen Africa de Nord. Ea a \xc3\xaenceput, potrivit istoricului american Will Durant, pentru a proteja Egiptul de la atacul pe flancuri a bizantinilor din Cyrene. O armat\xc4\x83 de 40.000 de musulmani a avansat prin desert p\xc3\xa2n\xc4\x83 la Barca, l-a cucerit \xc8\x99i a m\xc4\x83r\xc8\x99\xc4\x83luit spre Cartagina. O armat\xc4\x83 de 30.000 de greci bizantini a fost \xc3\xaenvins\xc4\x83 cu aceast\xc4\x83 ocazie._NEWLINE_Apoi a venit o armat\xc4\x83 de peste 10.000 - 12.000 de arabi condus\xc4\x83 de generalul arab Uqba ibn Nafi. Aceast\xc4\x83 for\xc8\x9b\xc4\x83 a plecat de la Damasc, a intrat \xc3\xaen Africa de Nord \xc8\x99i \xc8\x99i-a stabilit tab\xc4\x83ra \xc3\xaen 670, \xc3\xaen ora\xc8\x99ul Kairouan (cca. 160\xc2\xa0km sud de ora\xc8\x99ul modern Tunis) ca loc de refugiu \xc8\x99i baz\xc4\x83 pentru opera\xc8\x9biunile urm\xc4\x83toare. Aceast\xc4\x83 zon\xc4\x83 va deveni capitala provinciei islamice Ifriqiya, care se \xc3\xaentindea pe regiunile de coast\xc4\x83 a ceea ce sunt ast\xc4\x83zi vestul Libia, Tunisia \xc8\x99i estul Algeriei._NEWLINE_\xc3\x8en continuare, potrivit scrierilor lui Edward Gibbon, generalul ne\xc3\xaenfricat Uqba ibn Nafi \xe2\x80\x9ea plonjat \xc3\xaen inima \xc8\x9b\xc4\x83rii, travers\xc3\xa2nd pustiul \xc3\xaen care succesorii s\xc4\x83i au ridicat splendidele capitalele F\xc3\xa8s \xc8\x99i Maroc, str\xc4\x83b\xc4\x83t\xc3\xa2nd teritoriul dintre Atlantic \xc8\x99i marele de\xc8\x99ert\xe2\x80\x9d. \xc3\x8en timpul cuceririi Maghrebului (vestul Africii de Nord) a ocupat ora\xc8\x99ele de pe coasta m\xc4\x83rii Bugia \xc8\x99i Tingi (sau Tanger), cucerind ceea ce a fost odat\xc4\x83 provincia roman\xc4\x83 Mauretania Tingitana. Dar aici generalul a fost oprit \xc8\x99i par\xc8\x9bial respins._NEWLINE_\xc3\x8entre timp, un nou r\xc4\x83zboi civil arab a izbucnit \xc3\xaen Arabia \xc8\x99i Siria. Aceasta a dus la o serie de patru califi \xc3\xaentre moartea lui Muawiya \xc3\xaen 680 \xc8\x99i ascensiunea la tron a lui Abd Al-Malik (Abdalmalek) \xc3\xaen 685 \xc8\x99i nu s-au terminat p\xc3\xa2n\xc4\x83 \xc3\xaen 692 odat\xc4\x83 cu moartea liderului rebelilor._NEWLINE_Terminarea r\xc4\x83zboiului civil a permis califatului s\xc4\x83 reporneasc\xc4\x83 cuceririle din Africa de Nord, \xc3\xaencep\xc3\xa2nd cu Ifrikquiya. \xc3\x8entre timp Imperiul Bizantin a trimis trupe din Constantinopol la care s-au al\xc4\x83turat solda\xc8\x9bi \xc8\x99i nave din Sicilia precum \xc8\x99i un puternic contingent de vizigo\xc8\x9bi din Hispania. Bizantinii au for\xc8\x9bat armata arab\xc4\x83 s\xc4\x83 se retrag\xc4\x83 \xc3\xaen Kairouan. \xc3\x8en prim\xc4\x83vara urm\xc4\x83toare arabii au lansat un asalt pe mare \xc8\x99i pe uscat, for\xc8\x9b\xc3\xa2nd bizantinii \xc8\x99i alia\xc8\x9bii lor s\xc4\x83 evacueze Cartagina. Orasul a fost ars din temelii, astfl \xc3\xaenc\xc3\xa2t zona a devenit pustie pentru urm\xc4\x83toarele dou\xc4\x83 secole. O alt\xc4\x83 b\xc4\x83t\xc4\x83lie a fost dat\xc4\x83 \xc3\xaen apropiere de Utica \xc8\x99i arabii au fost din nou victorio\xc8\x99i, for\xc8\x9b\xc3\xa2nd bizantinii s\xc4\x83 p\xc4\x83r\xc4\x83seasc\xc4\x83 aceast\xc4\x83 parte din Africa de Nord pentru totdeauna. A urmat o revolt\xc4\x83 a berberilor contra st\xc4\x83p\xc3\xa2nirii arabe. Triburile de berberi unite \xc8\x99i disciplinate de regina Cahina au \xc3\xaempins arabii condu\xc8\x99i de guvernatorul Hassan \xc3\xaenapoi \xc3\xaen Egipt. Cuceririle arabe au fost pierdute \xc3\xaentr-o singur\xc4\x83 zi \xc3\xaen fa\xc8\x9ba berberilor. Cinci ani au trecut p\xc3\xa2n\xc4\x83 c\xc3\xa2nd Hassan, guvernatorul Egiptului, a primit \xc3\xaent\xc4\x83riri de la calif. \xc3\x8entre timp, st\xc4\x83p\xc3\xa2nirea berber\xc4\x83 a adus numai distrugeri \xc3\xaen ora\xc8\x99ele din Africa astfel \xc3\xaenc\xc3\xa2t arabii au fost \xc3\xaent\xc3\xa2mpina\xc8\x9bi cu bucurie. Regina Cahina a fost ucis\xc4\x83 \xc3\xaen prima lupt\xc4\x83._NEWLINE_\xc3\x8en 698, arabii au cucerit cea mai mare parte a Africii de Nord din m\xc3\xa2na bizantinilor. Zona a fost \xc3\xaemp\xc4\x83r\xc8\x9bit\xc4\x83 \xc3\xaen trei provincii: Egipt, cu guvernator la Al-Fustat, Ifrikquiya cu guvernator la Kairouan \xc8\x99i Maghreb (Marocul modern \xc8\x99i  Mauritania) cu guvernator la Fes._NEWLINE_Musa ben Nusair, un general yemenit care a avut multe succese \xc3\xaen campanie, a fost f\xc4\x83cut guvernator al provinciei Ifrikquiya fiind \xc3\xaens\xc4\x83rcinat s\xc4\x83 \xc3\xaenfr\xc3\xa2ng\xc4\x83 o nou\xc4\x83 rebeliune a berberilor \xc8\x99i s\xc4\x83 r\xc4\x83sp\xc3\xa2ndeasc\xc4\x83 mesajului Islamului \xc3\xaen Africa. Musa \xc8\x99i cei doi fii ai s\xc4\x83i au fost victorio\xc8\x99i contra berberilor \xc8\x99i au luat peste 300.000 de prizonieri. Califatul a primit 60.000 din prizonieri. Ace\xc8\x99tia au fost v\xc3\xa2ndu\xc8\x9bi ca sclavi, iar veniturile ob\xc8\x9binute din v\xc3\xa2nzarea lor a intrat \xc3\xaen tezaurul public. Un alt lot de 30.000 de captivi au intrat \xc3\xaen serviciul militar._NEWLINE_Musa, de asemenea, a trebuit s\xc4\x83 se ocupe de h\xc4\x83r\xc8\x9buielile constante din partea marinei bizantine. Prin urmare el a construit o flot\xc4\x83 proprie, care a continuat s\xc4\x83 cucereasc\xc4\x83 insulele Ibiza, Mallorca, \xc8\x99i Minorca (Insulele Baleare). Avans\xc3\xa2nd \xc3\xaen Maghreb, for\xc8\x9bele sale au cucerit Algerul \xc3\xaen anul 700._NEWLINE_\xc3\x8en 709 toat\xc4\x83 Africa de Nord era sub controlul Califatului Arab. Singura excep\xc8\x9bie se pare c\xc4\x83 era Ceuta aflat\xc4\x83 l\xc3\xa2ng\xc4\x83 coloanele lui Hercule._NEWLINE_\xc3\x8en anii 710-711, generalul Musa a orodonat lui Tariq ibn Ziyad (un berber, fost sclav, acum general arab) s\xc4\x83 invadeze Hispania, \xc3\xaencep\xc3\xa2nd astfel cucerirea arab\xc4\x83 a Peninsulei Iberice, prin victoria asupra regelui Rodrigo \xc8\x99i ocuparea capitalei vizigo\xc8\x9bilor de la Toledo._NEWLINE_Pierderea exarhatului african a fost o lovitur\xc4\x83 enorm\xc4\x83 dat\xc4\x83 imperiului bizantin \xc3\xaen vestul M\xc4\x83rii Mediteranene deoarece Cartagina \xc8\x99i Egipt erau principalele surse ale Constantinopolului de for\xc8\x9b\xc4\x83 de munc\xc4\x83 \xc8\x99i de cereale. A fost o lovitur\xc4\x83 enorm\xc4\x83 \xc8\x99i pentru c\xc4\x83 \xc3\xaen urma acestei campanii s-a \xc3\xaencheiat pentru totdeauna prezen\xc8\x9ba roman\xc4\x83 pe continentul african.\n_START_SECTION_\nAsediile Constantinopolului\n_START_PARAGRAPH_\n\xc3\x8en 674 Califul umayyazilor Muawiyah a asediat Constantinopolul aflat sub conducerea lui Constantin al IV-lea. \xc3\x8en aceast\xc4\x83 b\xc4\x83t\xc4\x83lie, Umayyazii nu au reu\xc8\x99it s\xc4\x83 str\xc4\x83pung\xc4\x83 zidurile Theodosiene \xc8\x99i au ridicat o blocad\xc4\x83 de-a lungul r\xc3\xa2ului Bosfor. Amenin\xc8\x9barea iernii a for\xc8\x9bat asediatorii s\xc4\x83 se retrag\xc4\x83 pe o insul\xc4\x83 aflat\xc4\x83 la 130\xc2\xa0km distan\xc8\x9b\xc4\x83._NEWLINE_Cu toate acestea, \xc3\xaenainte de \xc3\xaenceputul asediului, un refugiat cre\xc8\x99tin din Siria cu numele Kallinikos (Callinicus) din Heliopolis tocmai inventase pentru Imperiul Bizantin o nou\xc4\x83 arm\xc4\x83 devastatoare, care a ajuns s\xc4\x83 fie cunoscut\xc4\x83 sub numele de "focul grecesc". \xc3\x8en 677, marina bizantin\xc4\x83 a folosit aceast\xc4\x83 arm\xc4\x83 pentru a \xc3\xaenvinge decisiv marina umayyazilor \xc3\xaen Marea Marmara, ca rezultat bizantinii au sc\xc4\x83pat de asediu, anul urm\xc4\x83tor, \xc3\xaen 678. Printre cei uci\xc8\x99i \xc3\xaen timpul asediului a fost \xc8\x99i Eyup, ultimul dintre \xc3\xaenso\xc8\x9bitorii profetului Mohammed (Pentru musulmanii de ast\xc4\x83zi, morm\xc3\xa2ntul lui Eyup este considerat a fi unul dintre cele mai sfinte loca\xc8\x9bii din Istanbul). Victoria bizantin\xc4\x83 a oprit expansiunea umayyazilor \xc3\xaen Europa pentru aproape treizeci de ani._NEWLINE_Conflictul ini\xc8\x9bial s-a stins \xc3\xaen timpul domniilor \xc3\xaemp\xc4\x83ratului bizantin Leon al III Isaurianul \xc8\x99i a Califului umayyazilor Umar ibn Abd al-Aziz, dup\xc4\x83 asediul arab al doilea din Constantinopol \xc3\xaen 717-718, c\xc3\xa2nd for\xc8\x9bele arabe terestre conduse de Maslamah au fost \xc3\xaenvinse de zidurile Constantinopolului \xc8\x99i de sosirea la timp a for\xc8\x9belor aliate bulgare \xc3\xaen timp ce flota umayyazilor a fost \xc3\xaenvins\xc4\x83 de focul grecesc._NEWLINE_\xc3\x8encerc\xc4\x83rile arabilor de a cuceri ora\xc8\x99ul Constantinopol au e\xc8\x99uat, \xc3\xaen principal datorit\xc4\x83 superiorit\xc4\x83\xc8\x9bii navale bizantine, dar \xc8\x99i datorit\xc4\x83 monopolului de\xc8\x9binut asupra misterioasei arme incendiare focul grecesc, a zidurilor de ap\xc4\x83rare solide \xc8\x99i a priceperii unor \xc3\xaemp\xc4\x83ra\xc8\x9bi, precum Leon al III-lea Isauricul (717 - 741) sau Isaurienii (717 - 802). Dup\xc4\x83 respingerea atacurilor arabilor, imperiul a \xc3\xaenceput s\xc4\x83 se refac\xc4\x83.\n_START_SECTION_\nUltimele conflicte\n_START_PARAGRAPH_\nConflictul principal bizantino-arab s-a \xc3\xaencheiat cu asediul Constantinopolului din 718. De\xc8\x99i conflicte au mai avut loc p\xc3\xa2n\xc4\x83 \xc3\xaen secolul al XI-lea, cuceririle arabilor au \xc3\xaenceput s\xc4\x83 regreseze. \xc3\x8encerc\xc4\x83rile arabe de a cuceri Anatolia au e\xc8\x99uat, \xc8\x99i \xc3\xaen cele din urm\xc4\x83 a fost cucerit\xc4\x83 de turcii selgiucizi. Selgiucizii \xc3\xae\xc8\x99i vor impune suprema\xc8\x9bia \xc3\xaen cadrul lumii bizantine \xc8\x99i arabe.\n_START_SECTION_\nAsia Mic\xc4\x83, Creta \xc8\x99i Sicilia\n_START_PARAGRAPH_\nArabii nu au renun\xc8\x9bat la Asia Mic\xc4\x83 astfel \xc3\xaenc\xc3\xa2t \xc3\xaen 838 au \xc3\xaenceput o alt\xc4\x83 invazie, ocup\xc3\xa2nd ora\xc8\x99ul Amorion. Unitatea intern\xc4\x83 a statului bizantin era sl\xc4\x83bit\xc4\x83, la fel ca \xc8\x99i leg\xc4\x83turile lui cu Occidentul. Aceasta a fost cauza pentru care insula Creta a ajuns \xc3\xaen m\xc3\xa2inile sarazinilor \xc3\xaen 824, devenind un emirat, iar Sicilia a fost sub st\xc4\x83p\xc3\xa2nire musulman\xc4\x83 pentru o perioad\xc4\x83 de 75 de ani. Folosind Tunisia ca ramp\xc4\x83 de lansare, arabii au \xc3\xaenceput s\xc4\x83 cucereasc\xc4\x83 ora\xc8\x99ele Palermo \xc3\xaen 831, Messina \xc3\xaen 842 \xc8\x99i Enna \xc3\xaen 859.\n_START_SECTION_\nRena\xc8\x99terea bizantin\xc4\x83\n_START_PARAGRAPH_\nPacea religioas\xc4\x83 a \xc3\xaenceput \xc3\xaen imperiul bizantin odat\xc4\x83 cu apari\xc8\x9bia dinastiei macedonene \xc3\xaen 867 \xc3\xaempreun\xc4\x83 cu o conducere puternic\xc4\x83 \xc8\x99i unificat\xc4\x83 bizantin\xc4\x83; \xc3\xaen timp ce imperiul Abassidian era \xc3\xaemp\xc4\x83r\xc8\x9bit \xc3\xaen mai multe fac\xc8\x9biuni._NEWLINE_Vasile I (cca.811 - 29 august, 886) a revitalizat Imperiul Bizantin \xc3\xaentr-o mare putere regional\xc4\x83, de-a lungul unei perioade de expansiune teritorial\xc4\x83, ceea ce a f\xc4\x83cut ca Imperiul s\xc4\x83 devin\xc4\x83 cea mai mare putere din Europa, cu o politic\xc4\x83 bisericeasc\xc4\x83 marcat\xc4\x83 de rela\xc8\x9bii bune cu Roma. Vasile s-a aliat cu Sf\xc3\xa2ntul \xc3\x8emp\xc4\x83rat Roman Ludovic al II-lea \xc3\xaempotriva arabilor, iar flota sa a cur\xc4\x83\xc8\x9bat Marea Adriatic\xc4\x83 de raidurile lor._NEWLINE_Cu ajutorul bizantin, Ludovic al II-lea a capturat \xc3\xaen 871 ora\xc8\x99ul Bari de la arabi care \xc3\xaenfin\xc8\x9baser\xc4\x83 aici Emiratul de la Bari. Ora\xc8\x99ul a devenit teritoriu bizantin \xc3\xaen 876. Cu toate acestea, pozi\xc8\x9bia bizantin\xc4\x83 \xc3\xaen Sicilia s-a deteriorat, astfel \xc3\xaenc\xc3\xa2t la Siracuza a ap\xc4\x83rut Emiratul din Sicilia \xc3\xaen 878. Catania a fost pierdut\xc4\x83 \xc3\xaen 900 \xc8\x99i fort\xc4\x83rea\xc8\x9ba Taormina \xc3\xaen 902. Sicilia a r\xc4\x83mas sub controlul arab p\xc3\xa2n\xc4\x83 la invazia normanzilor din 1071._NEWLINE_De\xc8\x99i Sicilia a fost pierdut\xc4\x83, generalul Nicefor Focas cel B\xc4\x83tr\xc3\xa2n a reu\xc8\x99it s\xc4\x83 recucereasc\xc4\x83 Taranto \xc8\x99i cea mai mare parte din Calabria \xc3\xaen 880. Creta a fost recucerit\xc4\x83 de c\xc4\x83tre bizantini \xc3\xaen 960 \xc8\x99i a fost pierdut\xc4\x83 \xc3\xaen 1204 \xc3\xaen m\xc3\xa2inile Republicii Vene\xc8\x9biene \xc3\xaen timpul Cruciadei a patra. Succesele din Peninsula Italic\xc4\x83 au dus la o nou\xc4\x83 perioad\xc4\x83 de domina\xc8\x9bie bizantin\xc4\x83 \xc3\xaen peninsul\xc4\x83. Mai presus de toate, bizantinii au \xc3\xaenceput s\xc4\x83 aib\xc4\x83 o prezen\xc8\x9b\xc4\x83 puternic\xc4\x83 \xc3\xaen Marea Mediteran\xc4\x83, \xc3\xaen special \xc3\xaen Marea Adriatic\xc4\x83._NEWLINE_Dup\xc4\x83 ce a pus cap\xc4\x83t conflictele interne, Vasile al II-lea a lansat o campanie \xc3\xaempotriva arabilor \xc3\xaen 995. R\xc4\x83zboaiele civile bizantine au sl\xc4\x83bit pozi\xc8\x9bia imperiului \xc3\xaen est astfel \xc3\xaenc\xc3\xa2t c\xc3\xa2\xc8\x99tigurile teritoriale realizate de Nicefor al II-lea Focas \xc8\x99i Ioan I Tzimiskes erau aproape de a fi pierdute, cu Alep asediat \xc8\x99i cu Antiohia sub amenin\xc8\x9barea invaziei arabe. Vasile a c\xc3\xa2\xc8\x99tigat mai multe b\xc4\x83t\xc4\x83lii \xc3\xaen Siria, eliber\xc3\xa2nd Alep, ocup\xc3\xa2nd valea Orontes \xc8\x99i \xc3\xaenf\xc4\x83ptuind mai multe raiduri c\xc4\x83tre sud. De\xc8\x99i nu a mai avut for\xc8\x9ba s\xc4\x83 intre \xc3\xaen Palestina \xc8\x99i s\xc4\x83 revendice Ierusalimul, victoriile lui au dus la rec\xc3\xa2\xc8\x99tigarea unei teritoriu mare din Siria, inclusiv ora\xc8\x99ul cel mare Antiohia, care a fost sediul unei patriarhii. Niciun \xc3\xaemp\xc4\x83rat p\xc3\xa2n\xc4\x83 la Heraclius nu a fost \xc3\xaen m\xc4\x83sur\xc4\x83 s\xc4\x83 \xc8\x9bin\xc4\x83 sub control aceste teritorii astfel \xc3\xaenc\xc3\xa2t Imperiul bizantin s-a retras din zon\xc4\x83 \xc3\xaen urm\xc4\x83torii 75 de ani. Piers Pavel Read scrie c\xc4\x83, prin 1025, teritoriul bizantin \xe2\x80\x9ese \xc3\xaentindea de la Str\xc3\xa2mtoarea Messina \xc8\x99i nordul Adriaticii \xc3\xaen vest, p\xc3\xa2n\xc4\x83 la Dun\xc4\x83re \xc8\x99i Crimeea \xc3\xaen nord, \xc8\x99i p\xc3\xa2n\xc4\x83 la ora\xc8\x99ele Melitine \xc8\x99i Edessa dincolo de Eufrat \xc3\xaen est.\xe2\x80\x9d_NEWLINE_Sub conducerea lui Vasile al II-lea, bizantinii au format o serie de provincii bizantine (themata) noi, care se \xc3\xaentindeau de la nord-est de Alep (protectorat bizantin) la Manzikert. \xc3\x8en cadrul acestui sistem de guvernare militar \xc8\x99i administrativ, bizantinii puteau forma, teoretic, o for\xc8\x9b\xc4\x83 de cel pu\xc8\x9bin 200.000 de oameni, de\xc8\x99i, \xc3\xaen practic\xc4\x83, ace\xc8\x99tia erau plasa\xc8\x9bi strategic \xc3\xaen tot Imperiul. Datorit\xc4\x83 lui Vasile al II-lea, Imperiul Bizantin a atins apogeul s\xc4\x83u pentru urm\xc4\x83toarele patru secole.\n_START_SECTION_\nConcluzii\n_START_PARAGRAPH_\nR\xc4\x83zboaiele bizantino-arabe au sc\xc4\x83zut \xc3\xaen intensitate \xc3\xaen momentele \xc3\xaen care turcii \xc8\x99i diver\xc8\x99i invadatori mongoli au devenit o nou\xc4\x83 amenin\xc8\x9bare pentru ambele tabere aflate \xc3\xaen conflict. \xc3\x8encep\xc3\xa2nd cu secolele al XI-lea \xc8\x99i al XII-lea conflictele bizantine s-au transformat \xc3\xaen r\xc4\x83zboaiele bizantino-selgiucide cu turcii selgiucizi. Dup\xc4\x83 \xc3\xaenfr\xc3\xa2ngerea \xc3\xaen fa\xc8\x9ba turcilor de la Manzikert \xc3\xaen 1071, Imperiul Bizantin \xc8\x99i-a restabilit pozi\xc8\x9bia sa de superputere \xc3\xaen Orientul Mijlociu cu ajutorul crucia\xc8\x9bilor din Europa de Vest. \xc3\x8entre timp, conflicte majore arabe au fost Cruciadele \xc8\x99i mai t\xc3\xa2rziu s-au axat \xc3\xaempotriva invaziilor mongole, \xc3\xaen special invazia Hoardei de Aur \xc8\x99i a lui Timur._NEWLINE_Pe parcursul celei de a doua cruciade, Baldwin al III-lea a asediat Ascalon \xc3\xaen 1153, astfel \xc3\xaenc\xc3\xa2t Regatul Ierusalimului a fost capabil s\xc4\x83 avanseze \xc3\xaen Egipt \xc8\x99i s\xc4\x83 ocupe pentru scurt timp Cairo, \xc3\xaen anii 1160. \xc3\x8emp\xc4\x83ratul Manuel s-a c\xc4\x83s\xc4\x83torit \xc3\xaen 1161 cu Maria de Antiohia, fiica defunctului Raymond de Antiochia \xc8\x99i veri\xc8\x99oara regelui cruciat Amalric I al Ierusalimului, \xc3\xaen timp ce Amalric s-a c\xc4\x83s\xc4\x83torit cu nepoata lui Manuel, Maria Comnena. \xc3\x8en 1168 o alian\xc8\x9b\xc4\x83 formal\xc4\x83 a fost negociat\xc4\x83 de viitorul Arhiepiscop William de Tir \xc8\x99i \xc3\xaen 1169 Manuel a lansat o expedi\xc8\x9bie \xc3\xaen Egipt \xc3\xaempreun\xc4\x83 cu Amalric. Aceast\xc4\x83 campanie ambi\xc8\x9bioas\xc4\x83 lui Manuel era o demonstra\xc8\x9bie de for\xc8\x9b\xc4\x83 a Imperiului Bizantin; acest lucru implica o flot\xc4\x83 de peste 200 de nave echipate cu arme de asalt \xc8\x99i cu focul grecesc. William din Tyr a fost foarte impresionat de navele de transport de mare capacitate folosite pentru transportul cavaleriei din Armata Comnenian\xc4\x83. Strategia pe termen lung a lui Manuel era s\xc4\x83 utilizeze crucia\xc8\x9bii latini pe post de scut al Imperiul Bizantin, iar interven\xc8\x9bia sa \xc3\xaen Egipt era motivat\xc4\x83 de credin\xc8\x9ba sa \xc3\xaen controlul Egiptului ca factor decisiv al celei de-a doua cruciade. Succesul cuceriri Egiptului ar fi consolidat controlul crucia\xc8\x9bilor \xc3\xaen \xc8\x9aara Sf\xc3\xa2nt\xc4\x83 \xc8\x99i ar fi restaurat furnizarea de cereale din aceast\xc4\x83 provincie bogat\xc4\x83 a Imperiului._NEWLINE_Aceast\xc4\x83 invazie ar fi putut primi sprijin \xc8\x99i din partea cre\xc8\x99tinilor nativi de religie copt\xc4\x83 care au tr\xc4\x83it sub conducerea islamului timp de peste cinci sute ani. Cu toate acestea, lipsa de cooperare \xc3\xaentre crucia\xc8\x9bi \xc8\x99i bizantini au pus \xc3\xaen pericol \xc8\x99ansele de cucerire a acestei provincii. Flota bizantin\xc4\x83 plecase cu provizii numai pentru trei luni: \xc3\xaen momentul \xc3\xaen care crucia\xc8\x9bii erau gata, proviziile erau deja epuizate, \xc8\x99i \xc3\xaen cele din urm\xc4\x83 flota s-a retras dup\xc4\x83 o prim\xc4\x83 \xc3\xaencercare ineficient\xc4\x83 de a captura Damietta. Fiecare parte a acuzat reciproc pe cealalt\xc4\x83 de e\xc8\x99ec, dar \xc8\x99i bizantinii \xc8\x99i crucia\xc8\x9bii \xc8\x99tiau  c\xc4\x83 depind reciproc unii de al\xc8\x9bii: alian\xc8\x9ba a fost men\xc8\x9binut\xc4\x83 \xc8\x99i planuri viitoare au fost f\xc4\x83cute, planuri din care \xc3\xaen cele din urm\xc4\x83 nu s-a \xc3\xaenf\xc4\x83ptuit nimic._NEWLINE_Sultanul selgiucid Kilij Arslan al II-lea a folosit acest timp pentru a elimina rivalii s\xc4\x83i \xc8\x99i de a-\xc8\x99i consolida puterea \xc3\xaen Asia Mic\xc4\x83. Echilibrul de for\xc8\x9be din estul Mediteranei s-a schimbat, iar efectele e\xc8\x99ecului campaniei lui Manuel \xc3\xaen Egipt au fost sim\xc8\x9bite mult timp dup\xc4\x83 moartea sa. \xc3\x8en aceste condi\xc8\x9bii a fost posibil\xc4\x83 apari\xc8\x9bia lui Saladin \xc3\xaen 1171, c\xc3\xa2nd a fost proclamat Sultan al Egiptului, iar unirea sub conducerea lui a Egiptului cu Siria a fost rezultatul final al celei de-a treia cruciade. \xc3\x8entre timp, alian\xc8\x9ba s-a \xc3\xaencheiat odat\xc4\x83 cu moartea lui Manuel \xc3\xaen 1180; Manuel fiind ultimul \xc3\xaemp\xc4\x83rat bizantin care a fost cu adev\xc4\x83rat un aliat al crucia\xc8\x9bilor.\n_START_SECTION_\nIstoriografie \xc8\x99i alte surse\n_START_PARAGRAPH_\nIstoricul Walter Emil Kaegi afirm\xc4\x83 c\xc4\x83 sursele existente \xc3\xaen limba arab\xc4\x83 sunt pline de obscurit\xc4\x83\xc8\x9bi \xc8\x99i contradic\xc8\x9bii. Cu toate acestea, el subliniaz\xc4\x83 c\xc4\x83 sursele bizantine sunt la fel de problematice, cum ar fi cronicile lui Teofan \xc8\x99i Nichifor sau cele scrise \xc3\xaen siriac\xc4\x83, care, de\xc8\x99i sunt scurte \xc8\x99i concise, sursele acestora r\xc4\x83m\xc3\xa2n necunoscute. Kaegi concluzioneaz\xc4\x83 c\xc4\x83 cercet\xc4\x83torii ar trebui s\xc4\x83 supun\xc4\x83 tradi\xc8\x9biile bizantine unui riguros control critic pentru c\xc4\x83 \xe2\x80\x9eele con\xc8\x9bin erori \xc8\x99i nu pot servi ca un etalon standard \xc3\xaen fa\xc8\x9ba tuturor  surselor musulmane care pot fi verificate cu \xc3\xaencredere\xe2\x80\x9d._NEWLINE_Printre cele c\xc3\xa2teva surse latine de interes se num\xc4\x83r\xc4\x83 o istorie din secolul al VII-lea scris\xc4\x83 de Fredegar \xc8\x99i dou\xc4\x83 cronici spaniole din secolul al VIII-lea, toate acestea se bazeaz\xc4\x83 pe unele tradi\xc8\x9bii istorice bizantine \xc8\x99i orientale. \xc3\x8en ceea ce prive\xc8\x99te ac\xc8\x9biunea militar\xc4\x83 bizantin\xc4\x83 \xc3\xaempotriva primelor invazii musulmane, Kaegi afirm\xc4\x83 c\xc4\x83 \xe2\x80\x9etradi\xc8\x9biile bizantine... \xc3\xaencearc\xc4\x83 s\xc4\x83 nu dea vina pe Heraclius pentru dezastru \xc8\x99i deviaz\xc4\x83 aceast\xc4\x83 responsabilitate c\xc4\x83tre alte persoane, grupuri \xc8\x99i lucruri\xe2\x80\x9d._NEWLINE_Gama larg\xc4\x83 de surse non-istorice bizantine este vast\xc4\x83: ele variaz\xc4\x83 de la papirusuri folosite la predici (cel mai notabile fiind cele ale patriarhului Sofronie sau ale lui Anastasius Sinaita), poezie (\xc3\xaen special cea a lui Sofronie \xc8\x99i a lui George Pisida), coresponden\xc8\x9be, tratate apologetice, manuale militare (\xc3\xaen special Strategikon \xc3\xaenceputul secolului al VII-lea) \xc8\x99i alte surse non-literare, cum ar fi epigrafie, arheologie sau numismatic\xc4\x83. Nici una dintre aceste surse nu con\xc8\x9bin vreo relatare coerent\xc4\x83 despre oricare campanie musulman\xc4\x83 de cucerire, dar unele surse con\xc8\x9bin detalii nepre\xc8\x9buite care nu apar nic\xc4\x83ieri \xc3\xaen alt\xc4\x83 parte.'